### Beslutningstema

Det skal i denne sag besluttes, om ansøgningen for VE projekt #25 (VE2023) Solenergianlæg Ballum Hede ved Esben Thygesen kan ændre en del af anvendelsen fra solceller til BESS anlæg.

### Historik

Projekt #25 indgik i anden ansøgningsrunde (VE2023) med ansøgningsfrist i december 2022. Herefter blev projektet politisk prioriteret på Kommunalbestyrelsens møde i maj 2023.

Der har i august 2023 være afholdt idéhøring, jf. Planloven. Forvaltningen har i marts 2024 fået tilladelse til igangsætningen af sagsbehandlingen for projekter fra anden ansøgningsrunde.

Forvaltningen er i samarbejde med udvikler godt i gang med forberedelsen af de nødvendige dokumenter frem mod en forventet offentlig høring før sommerferien 2025.

### Sagsfremstilling

Projektudvikler Unison Energy Partners har anmodet Tønder Kommune om tilladelse til at ændre en del af anvendelsen i det allerede politisk prioriterede solcelleprojekt – Projekt #25 (VE2023) Solenergianlæg Ballum Hede ved Esben Thygesen. Projektudvikler har i den originale ansøgning nævnt, at batterier kunne indgå i projektet. Der er en pågående sagsbehandling af projektet, og der forventes afholdelse af 8 ugers høring med start i april 2025.

Det originale projekt omhandler et samlet areal på 125 ha til solcelleanlægget, hvor batterier var nævnt i sammenhæng med det tekniske anlæg, herunder transformatorstationen. Projektudvikler ønsker at konkretisere dette med specifikke anvendelsesmuligheder for et område på op til 4000 m² (0,4 ha). Se vedhæftede. Denne anvendelse ønskes beskrevet som BESS og/eller solceller, således at der kan udnyttes op til 0,4 ha, men at der stadig er mulighed for at udfylde med solceller, hvis der af praktiske eller økonomiske årsager ikke er behov for eller mulighed for at udnytte de 0,4 ha til batterier.

Anlægget vil have karakter af en række 20-, eller 40-fods containere med tilhørende omformere, som placeres tæt ved områdets sydlige afgrænsning i forbindelse med den planlagte transformatorstation. BESS anlægget placeres således inden for det allerede planlagte afskærmende beplantningsbælte og bag andet teknisk anlæg. Containerne vil fremstå i farver tilsvarende lokalplanskravene for de øvrige tekniske installationer. Den fremtidige arealanvendelse vil således være: 125 ha i alt – heraf 124,6 ha til sol (inkluderet transformatorstation og anden teknik) og 0,4 ha til BESS, som kan blive til sol afhængigt af endelig projektudformning.

Berit Toft anlæggene – batterier til lagring af den producerede strøm – er en relativt ny teknologi på det danske marked. Derfor er det først de seneste måneder, det har vundet ind i de konkrete projekter. Batterierne kan hjælpe til at stabilisere det danske energinet, som bliver presset af den store udbygning af VE og det stigende forbrug.

Med en eventuel godkendelse af projektændringen vil denne kunne indarbejdes i de relevante dokumenter frem mod den politiske godkendelse af 8 ugers høringen, og det vil derfor ikke få indvirkning på tidsplanen for projektet.

Tilpasningen sker inden for det allerede hørte område i idéhøringen i 2023, det er benævnt i den originale ansøgning, og der sker heller ikke nogen negativ ændring i projektets visuelle fremtræden. Der vurderes derfor ikke behov for en ny idéhøring.

### Lovgrundlag

Planloven

### Indstilling Fagchefen for Klima, Plan og Udvikling indstiller

at projektændringen af Projekt #25 (VE2023) Solenergianlæg Ballum Hede godkendes.

### Beslutning

Indstillingen godkendt.